Sakevrou se groen vingers sorg vir geld soos bossies | Landbou
Wilmé van Zyl is op haar gelukkigste tussen haar plante. Foto's: Alex & Chris Photography
Dit is 'n vernuwende aanlyn kwekery op die plaas Aan de Doorns, net buite Worcester. Ons verkoop interessante en ongewone huisplante en bykomstighede (soos potte, mandjies en hangers), maar ook meer algemene plante wat steeds gewild is. Jy kan vanuit die gemak van jou huis plante bestel, wat deur 'n koerier op jou voorstoep afgelewer word. Ja, dit klink vergesog dat potplante só afgelewer kan word, maar ons verpak dit goed sodat die gehalte behoue bly.
Danksy die sorgvuldige, stylvolle verpakking en die regte koeriers kan ons plante sonder enige probleme reg oor die land aflewer. Ons maak seker ons klante kry goeie inligting en aanwysings oor versorging, sodat hulle goed na hul plante kan omsien.
Die kwekery word biologies bestuur sodat ons ons kosbare hulpbronne kan bewaar en dit wat aan ons toevertrou is, verantwoordelik benut. Ons bied ook werksessies saam met De Kleipot, my ma se pottebakkersonderneming, aan. Gaste kan hul eie potplanthouer verf of 'n bak uit klei vorm en ons gesels oor 'n spesifieke plant. Dit is 'n lekker idee vir kombuistees of verjaardagpartytjies.